text: Togbro og ny jernbane sat på pause
  19 december 2013 kl. 19.14
  Dansk Folkeparti kræver betænkningstid om Togfonden, som først forhandles færdig i januar. Forhandlinger om togbro over Vejle Fjord og jernbane fra Jelling til Billund er dermed sat på pause.
  Transportminister Pia Olsen Dyhr (SF) fik torsdag aften ikke en aftale om Togfonden til 28,5 milliarder kroner i land.
  Dansk Folkeparti udbad sig torsdag aften betænkningstid, så parterne først mødes igen 6. januar.
  Togfonden betales med øget beskatning af olieselskaber i Nordsøen efter aftale mellem regeringen, Enhedslisten og Dansk Folkeparti.
  Dansk Folkepartis trafikordfører Kim Christiansen forklarer, at partiet skal tænke sig godt om i julen.
  - Der er stadig lidt småknaster. Så er det altid godt at tænke sig om, når skal man udmønte 28,5 milliarder. Vi har udbedt os betænkningstid til i starten af januar, så mødes vi igen, siger Kim Christiansen.
  